Britte hou 'subvariant' van Delta dop | Maroela Media
Brittanje monitor tans 'n "subvariant" van die hoogs aansteeklike Delta-variant van die koronavirus, wat onlangs in ál meer nuwe gevalle in dié land opgemerk is.
Dít terwyl inwoners van Brittanje klaarblyklik na Suid-Afrika wil stroom, nadat dié land onlangs van die sogenaamde Britse rooilys verwyder is.
'n Woordvoerder van die Britse eerste minister, Boris Johnson, het Dinsdag gesê die Britse regering hou die subvariant genaamd AY.4.2 "fyn dop", hoewel daar nog geen daadwerklike bewyse is dat dit makliker as die Delta-variant versprei nie.
"Soos mense sou verwag, hou ons dit fyn dop en sal ons nie huiwer om stappe te doen indien nodig nie," het Johnson se woordvoerder aan verslaggewers gesê.
Francois Balloux, professor in berekeningstelselbiologie aan die University College Londen (UCL), het die naweek op Twitter gesê vroeë data toon dat die subvariant 10% meer oordraagbaar kan wees as die tans mees algemene Delta-variant in die Verenigde Koninkryk, genaamd AY.4.
Volgens Balloux het AY.4.2 twee stekelmutasies wat in ander variante van die koronavirus voorkom. Die subvariant is vir die eerste keer in April verlede jaar onder die mikroskoop geplaas en is tot dusver selde buite Brittanje opgemerk, met slegs drie gevalle wat in die VSA aangemeld is.
"Aangesien AY.4.2 nog steeds op 'n redelik lae frekwensie is, sou dit net 'n klein toename in nuwe gevalle veroorsaak het, al is dit 10% meer aansteeklik.
"As sodanig kan dit nie verantwoordelik wees vir die onlangse toename in die aantal gevalle in die Verenigde Koninkryk nie," het Balloux, direkteur van UCL se genetika-instituut, verduidelik.
Byna 50 000 nuwe gevalle is Maandag in Brittanje aangemeld, met meer as 1,4 miljoen aktiewe gevalle.
Kenners is egter nog nie juis bekommerd nie.
"Dit is nie 'n situasie wat vergelykbaar is met die opkoms van die Alpha- en Delta-variante nie, wat destyds veel meer oordraagbaar (50% of meer) as bestaande variante was. Ons het hier te doen met 'n moontlike klein toename in oordraagbaarheid wat nie 'n vergelykbare uitwerking op die pandemie sal hê nie."
Intussen bly die algemene infeksiesyfers in Brittanje hardnekkig hoog, ondanks dié land se hoë inentingsyfer. Sommige wetenskaplikes het voorgestel dat sekere afsonderingsmaatreëls soos die dra van maskers binnenshuis weer ingestel word in 'n poging om die verspreiding van die virus te beperk.
Dít nadat afsonderingsmaatreëls in Julie oor die hele Brittanje opgehef is ná drie algehele inperkings.
Maroela Media het vroeër berig Virgin Atlantic het kort nadat Suid-Afrika van die Britse rooilys verwyder is, 'n toename van 150% in vlugbesprekings na Suid-Afrika aangemeld. Die besprekings is veral vir reise in November en Desember.
Brittanje In die nuus koronavirus
50 000 nuwe gevalle, hoe wonderbaarlik doeltreffende kan 'n entstof teen Covid 19 nie wees nie?
Brittanje het besluit teen die inenting van jonger mense anders was nuwe gevalle seker dubbled wat dit nou is. Moontlik gee die Britte so 'n bietjie meer om vir hulle jeug en besef die voordele van natuurlike immuniteit, beter as ander lande. Of moontlik is hulle net eenvoudig meer verantwoordelik.
Die waansin duur voort.
Genoeg van die twak .
Net wat die SA regering wil hoor! Gaan weer Des die strande toemaak…..
So hulle het ons op 'n rooilys gehad maar het self meer as 1.4 miljoen aktiewe gevalle. Die logika ontgaan my.